**Am invocat tăcerea inutil**

*Liliana Trif Ioan Grigoraș*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Au coborât ninsorile din munţi,

Tăcerile-s mai greu de suportat

Când viforu'-ntre noi întinde punţi...

Pe lacul alb un fluture-nghețat

Şi-o lacrimă din primul nostru gând

Mă poartă-n anotimpuri de-nceput,

Când adormeam pe rouă aşteptând

Să ne uneasc-un vis, dar n-am ştiut

C-aşa devreme verile sfârşesc

Şi n-avem timp s-aşternem pe pământ

Poemul cald şi-ntâiul "te iubesc"

Sau ultimul tulburător cuvânt.

- Va fi o iarnă cu zăpadă grea

Și vântul va sufla ca un nebun,

În ciuda tuturor ești doar a mea,

O simt adânc în suflet când o spun.

Îmi amintesc de primul tău sărut,

De iarna ce-a fugit și ne-a lăsat

Să desenăm poemul de-nceput

Pe-un mal îngust cu vise-nveșmântat.

S-au scurs de-atunci și zile când damnați

Ne-am aliat în pace, în război,

Am invocat tăceri, inadaptați,

Dar am rămas de-a pururi amândoi.

Liliana Trif Ioan Grigoraș